ครม. อนุมัติงบประมาณกว่า 600 ล้านบาท ดำเนินมาตรการดูแลเกษตรกรผู้ปลูกยางพารา
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี มีมติอนุมัติโครงการชดเชยดอกเบี้ยให้แก่ผู้ประกอบกิจการยาง หรือยางแห้ง วงเงินกว่า  603 ล้านบาท เพื่อให้ผู้ประกอบกิจการยางมีสภาพคล่องลดต้นทุนทางการเงิน สามารถนำเงินไปรับซื้อยางจากเกษตรกร รวมถึงจากสถาบันเกษตรกรชาวสวนยาง ช่วยลดปริมาณยางที่อยู่ในกลไกตลาด การยางแห่งประเทศไทย หรือ กยท. จะทำหน้าที่ขอรับการจัดสรรงบประมาณในการจ่ายชดเชยดอกเบี้ยให้กับผู้เข้าร่วมโครงการ ตามที่กระทรวงเกษตรและสหกรณ์เสนอ โดยกำหนดเป้าหมายให้ผู้ประกอบกิจการยางสามารถซื้อผลผลิตยางแห้งได้ไม่น้อยกว่า 350,000 ตัน คิดราคาเฉลี่ยปี 2564 ยางแผ่นดิบราคา 57 บาทต่อกิโลกรัม ซึ่งรัฐบาลจะชดเชยดอกเบี้ยในการขอสินเชื่อเพื่อซื้อผลผลิตยางแห้งจากเกษตรกรชาวสวนยางในอัตราร้อยละ 3 ต่อปี มีระยะเวลาดำเนินการโครงการตั้งแต่เดือนสิงหาคม 2564 – ธันวาคม 2565 นอกจากนี้ ที่ประชุมคณะรัฐมนตรี ยังมีมติอนุมัติปรับปรุงหลักเกณฑ์และเงื่อนไขโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ เพื่อให้ผู้ประกอบการขอสินเชื่อนำไปเป็นค่าใช้จ่ายในกิจกรรมอื่นๆ ที่เกี่ยวข้องกับการดำเนินงานกิจการไม้ยางและผลิตภัณฑ์ เช่น รัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี จำนวนไม่เกิน 600 ล้านบาท จากวงเงินกู้ 20,000 ล้านบาท โดยเพิ่มเงื่อนไขให้สอดคล้องกับสินเชื่อที่เกี่ยวข้องกับการดำเนินงานกิจการไม้ยางและผลิตภัณฑ์